Студен фронт ще докара гръмотевични бури и валежи
– 07.05.2018Публикувано в: Slideshow, Актуално1, София
През следващото денонощие през страната ще премине студен атмосферен фронт и въздушната маса ще е неустойчива. Ще се развива купеста и купесто-дъждовна облачност, мощна в часовете след обяд и преди полунощ. На много места ще има краткотрайни и интензивни валежи, придружени с гръмотевични бури, прогнозират синоптиците от НИМХ – БАН. Очакват се и градушки. Най-голяма вероятност за значителни по количество валежи има главно в западната половина на страната. Ще духа слаб, в източните райони – до умерен, вятър от север-североизток. Минимални температури – между 12 и 17 градуса, максимални – между 21 и 26 градуса.
Над планините ще се развива купесто-дъждовна облачност и на много места ще има краткотрайни и интензивни валежи, придружени с гръмотевични бури. Вятърът ще бъде от североизток, до умерен. Максимална температура на височина 1200 метра – около 16 градуса, на 2000 метра – около 9 градуса. Над Черноморието ще се развива купеста и купесто-дъждовна облачност и на места ще има краткотрайни превалявания и гръмотевична дейност. Ще духа до умерен североизточен вятър. Максимални температури на въздуха: 21-23 градуса. Температурата на морската вода е 16-18 градуса. Вълнението на морето ще бъде 2-4 бала.